Nyt butikkoncept skal gøre nordjyderne opmærksomme på klassisk musik.

Gratis kaffe og gratis musik. Det lyder som en glædelig kombination for de fleste. Og denne idé bliver nu en realitet, når Koncertbutikken slår dørene op fra den 19. marts på Slotsgade i Aalborg. Fra den 19. til 24. marts åbner Koncertbutikken op med i alt 75 gratis koncerter og gratis kaffe. Koncerterne, der udføres af en guitarist og en strygerkvartet, varer hver især kun få minutter, så alle kan nå at høre dem før, de skal shoppe videre. Initiativet er et led i Det Obelske Familiefonds nationale konkurrence, Musikidé, der har en pulje på 15 millioner kroner til musikalske idéer. -Formålet med MusikIdé er jo at øge aktivitetsniveauet i Aalborg og Nordjylland og populært sagt at varme op til Musikkens Hus, siger fondsadministrator Britta Graae fra Det Obelske Familiefond.